**A „neki megfelelő” tanuláshoz való jog érvényesülésének köznevelési jogi eszközeiről**

**– jogpedagógiai megközelítésben**

**6 órás, tanúsítványt nyújtó, nem akkreditált pedagógus-továbbképzés**

**A továbbképzés célja:** Megérteni a „neki megfelelő” oktatáshoz való jog tanulói alapjog jellegét abból következően, hogy az iskola működésének minden területén jelen van az a legegyszerűbb kérdés, hogy *az iskola van a tanulóért, vagy a tanuló az iskoláért*.

A résztvevő pedagógusok a képzésen szembesülhetnek azzal, hogy mindennapos pedagógiai gyakorlatuk és rutinjaik mennyire felelnek meg (vagy miben nem felelnek meg) a „neki megfelelő” oktatáshoz való jog követelményének. A mai iskola vajon miben alkalmazkodik a tanuló „képességeihez, adottságaihoz, érdeklődéséhez” (ahogy a törvény írja), vagy szinte mindenben a tanulónak kell alkalmazkodni az intézmény követelményeihez?

Ennek a felismerési folyamatnak során a résztvevő pedagógusok elemezhetik az általuk alkalmazott pedagógiai eszközök megfelelőségét

* egyrészt köznevelési jogi szabályozáshoz viszonyítottan,
* másrészt pedig a tanulók tanulmányi eredményei és sikerei szempontjából.

A képzés résztvevői ráérezhetnek továbbá a saját jogalkalmazási gyakorlatukból következően a tanulókat érő tipikus nevelési (pedagógiai) hatásokra.

**A továbbképzés típusa:** tanúsítványt nyújtó, nem akkreditált, személyes jelenlétet igénylő pedagógus-továbbképzés, 6 óra, azaz 6X45 perc, 12.30-kor 30 perces szünettel

**Jogpedagógiai téma-csomópontok:**

1. A „neki megfelelő” tanuláshoz való jog elve és gyakorlata a köznevelésben (Például alternatívák és „választási jogok” iskolára, pedagógusra, tantárgyra, oktatási módszerekre vonatkozóan; a felmentések, mentesítések joga és gyakorlata; a tananyag, valamint az oktatási és értékelési módszerek egyéniesítése; a minden tanulót megillető, tételes tanulói jogok érvényesülési szintje; a hátrányos helyzetű tanulók külön köznevelési jogai; a tehetséggondozás köznevelési eszköztára, stb.)
2. Érdeklődés alapú aktív és alkotó tanulás módszereivel az oktatási munkafolyamatba bevonás (egyéni közreműködés és csoportprodukció oktatásban felhasználása, segítői – demonstrátori - mentori - korrepetáló pozíciók, taneszköz és segédletek készítése, az oktatási folyamat fejlesztésében tanulói közreműködés lehetősége, projektoktatás, tanulói együttműködések szervezése a tanulásban, oktatás-véleményezés, vizsgakérdések készítése, stb.)
3. Részvételi jogok (közreműködés, segítés, szereplés, fellépés, választás – mandátum ‑ képviselet, válogatottság, bírálat, zsűrizés, értékelés, vélemény-nyilvánítás) az oktatási és intézményi munkafolyamatokban. Az iskolai munkamegosztásban funkció, feladat, vállalás, pozíció. Feladat, megbízatás, tisztség és közösségi tartalmú felelősség az iskolai közéletben. Tanulói csoportérdekeltségek, közösségi eredményhonorálás. Aktív diákönkormányzat és több féle (sokféle) iskolai kisközösség.
4. Jogegyenlőség a gyakorlatban: integráció-szegregáció. Az együtt vagy külön nevelés intézményi kötelezettsége, illetve választásának szülői joga. Az integrált – szegregált oktatásban részvétel lehetséges jogpedagógiai hatásai.
5. Az SNI[[1]](#footnote-1)- és BTMN[[2]](#footnote-2)-tanulók külön jogainak viszonya a minden tanulót megillető általános diákjogokhoz. Az SNI- és BTMN-tanulókat megillető köznevelési „különleges bánásmód” egyes elemeinek áttekintése és ezen külön jogok kötelező vagy jogosultsági jellege. A továbbképzésben résztvevő pedagógusok intézményeiben tapasztalt SNI- és BTMN-különjogok érvényesülésének jogpedagógiai értékelése.

**A továbbképzés jellege és módszere:**

A személyes részvétellel zajló továbbképzés során a résztvevők dr. Bíró Endrével (a korábban 22 évet az ELTE Bárczi Gusztáv Gyógypedagógiai Karán óraadó címzetes egyetemi tanárral, a jogpedagógia első oktatójával) tárják fel a saját -, és intézményeik gyakorlatát, rutinjait a „neki megfelelő” tanuláshoz való jog érvényesülésének egyes kérdéseiben. (Az általános diákjogoktól kezdődően, az integrált vagy szegregált oktatásban részvétel sorsformáló döntésén keresztül, az SNI- és BTMN-tanulók külön jogainak köréig és érvényesülésükig terjedően.) Ennek során megfogalmazódnak jogpedagógiai megállapítások az alkalmazott nevelési-oktatási módszerek tanulókra gyakorolt hatásairól. A résztvevők szembesülnek e hatások pozitívumaival, negatívumaival; a „neki megfelelő” nevelés-oktatás kialakításában elmulasztott lehetőségeikkel és a javítható hiányosságokkal. Mindezt az intenzív és interaktív csoportfoglalkozás (nem előadás!) jellegű képzés jogpedagógiai megközelítése teszi lehetővé.

**A csoport minimum és maximum létszáma: 10 fő – 30 fő.**

**A képzéshez a résztvevők számára biztosított szakmai segítségek:**

1. A továbbképzés témáihoz közvetlenül kapcsolódó **jogszabályi kivonatok összeállítása** a köznevelési törvényből *(Nkt.)* és a nevelési-oktatási intézmények működéséről szóló 20/2012. EMMI rendeletből. *(R.)* Az egyes résztvevőknek elektronikusan kerül megküldésre. Ennek költségeit a képzésszervező intézmény fedezi, **a résztvevők számára térítésmentes.**
2. Dr. Bíró Endre: **„Bilincs vagy kilincs?!” köznevelési jogi szakkönyv** *(Alcímek: Joghasználat, jogalkalmazás a köznevelési intézményben; Gyerekek, diákok, szülők, pedagógusok jogairól az iskolában, óvodában, kollégiumban; A SNI és BTMN gyerekek, tanulók külön jogairól; Jogpedagógia);* amit a kiadó Jogismeret Alapítvány info@jogismeret.hu e-mail címre küldött megrendelés útján lehet beszerezni. pdf elektronikus formában, **bruttó 2.540,-Ft kedvezményes áron**. (A megrendelésnek tartalmazni kell a nevet, lakcímet és e-mail címet. Jogi személy számlaviselő esetén az adószámot is.)
1. Sajátos nevelési igény [↑](#footnote-ref-1)
2. Beilleszkedési, tanulási, magatartási nehézség  [↑](#footnote-ref-2)